Author: agenda0
Company: agenda

Predkladacia správa

Na základe Záznamu z rokovania vlády SR zo dňa 15.12.2000 bola aj ministrovi dopravy, pôšt a telekomunikácií uložená povinnosť predložiť na rokovanie vlády SR v termíne do 31.7.2001 materiál „Analýza dopadu úprav regulovaných cien v roku 2001 na rozpočtové a príspevkové organizácie“.

Materiál v jeho prvej časti je zameraný na analýzu vplyvu úpravy cien vybraných tovarov s regulovanými cenami na rozpočtové a príspevkové organizácie v pôsobnosti Ministerstva dopravy, pôšt a telekomunikácií (celkom 7 rozpočtových a 5 príspevkových  organizácií). Uvedené organizácie poskytli údaje o celkových výdavkoch vynaložených na nákup tovarov s regulovanými cenami: elektrickú energiu, plyn, vodné a stočné, telefón a fax, poštové služby za porovnateľné obdobie t.j. za I. polrok roku 1999, 2000 a 2001 a tiež za roky 1999 a 2000.
	
Druhá časť obsahuje hodnotenie dopadu úprav regulovaných cien organizácií rezortu MDPT SR na hospodárenie rozpočtových a príspevkových organizácií iných rezortov. Bližšie sú kvantifikované dopady úprav regulovaných cien poštových výkonov vo vnútroštátnom styku a v  pravidelnej vnútroštátnej železničnej a autobusovej doprave na hospodárenie rozpočtových a príspevkových organizácií.
	Na hospodárenie rozpočtových a príspevkových organizácií sa z dôvodu zvýšenia cestovného v železničnej osobnej a autobusovej doprave predpokladá minimálny vplyv. Zmena taríf za poštové výkony bude mať na rozpočtové a príspevkové organizácie predpokladaný dopad vo výške 29 250 tis. Sk, čo v priemere znamená ročné zvýšenie výdavkov na poštovné o 4 747,20 Sk u rozpočtových a príspevkových organizácií.